Man sit lewenslank vir gru-moord op 'heldhaftige seun' | Maroela Media
Kutlwano Garesape (Foto: Verskaf)
Die Noord-Kaapse hooggeregshof het dié week 'n man tot lewenslange tronkstraf gevonnis vir die moord op 'n "heldhaftige seun" wat vermoor is toe hy sy ma teen 'n verkragter probeer beskerm het.
Kapt. Olebogeng Tawana, woordvoerder van die polisie, sê die sesjarige Kutlwano Garesape het as 'n "held gesterf".
Volgens Tawana het die betrokke voorval in Augutus 2016 plaasgevind. Garesape en sy ma was glo besig om skool toe te stap toe die veroordeelde, Tefelo Dikole (31), hulle oorval en die vrou probeer verkrag het.
"Garesape het dit op homself geneem om sy ma te probeer beskerm toe Dikole haar probeer verkrag het," sê sy. "Hy kon nie toelaat dat misdaad teen sy ma gepleeg word terwyl hy moet staan en toekyk nie. Hy was maar ses jaar oud en kon dié jaar sy agste verjaarsdag gevier het. Hy is van sy eie lewe beroof op 'n jong ouderdom en sy familie is beroof van 'n kind."
Volgens die verslag van die nadoodse ondersoek wat in die hof gewys is, is Garesape weens steekwonde dood. Tawana sê dit was 'n "grusame dood" en dat die sesjarige "baie pyn en lyding" moes ervaar het voordat hy uiteindelik dood is. Volgens haar wys sommige van die foto's hoe die jong seun se ingewande by die steekwonde uitsteek.
Sy sê Dikole was deurentyd in 'n "wêreld van sy eie" sonder om enige emosie te wys omtrent dit wat oor hom gesê is.
Dikole het ook 'n bykomende sewe jaar tronkstraf gekry vir 'n poging om die vrou te verkrag.
Genl.maj. Koliswa Otola, waarnemende polisiekommissaris, het die polisie en die ondersoekbeamptes geloof vir hul ondersoek om te verseker dat Dikole in hegtenis geneem en gevonnis word.
Tefelo Dikole (Foto: Verskaf)
Ek kyk na 'n foto van die grootste klein held. Mag jy nooit vergeet word nie!
Is dit nie nie mooiste klein seuntjie nie :((
Seuna. Jy glimlag breed by Jesus se voete….
Dankie tog dat die beskuldigde nie lig daarvan afkom nie!
So bitterlik jammer dat sulke wrede dade deel is van ons daaglikse lewe!
Dinge kon soveel anders gewees het. Ons kon as reënboognasie in ń paradys gebly het maar die krimenele verander die hele lewe!
My siening ,is grusame dood iets soos wat in die berig beskryf word. Gesteek met n skerp glas van n gebreekte bottel in jou maag dat jou ingewande wys ,is grusaam, teenoor iemand wat bv versmoor was.Alle moord is wreed ,lyding,vieslik en onaanvaarbaar .Party moorde is net op die oog af meer grusaam(meer wreed) as ander,so is baie bloed op die toneel meer grusaam as n moordtoneel met geen of min bloed .En sommige slagoffers van moord gaan meer en langer lyding en pyn deur voor hulle uiteindelik sterf. Dis verskriklik.Kan nie verstaan hoe n mens dit kan doen, veral… Lees meer »